Urmareste Modifică dimensiunea fontului: Play

Bucureşti, 30 iul /Agerpres/ - Preşedintele Senatului, Călin Popescu Tăriceanu, este un om cu bani, care n-a avut nevoie să ia mită, a declarat fostul preşedinte Traian Băsescu, sâmbătă, la România TV.



Întrebat dacă ţinta în dosarul lui Bogdan Olteanu este Călin Popescu Tăriceanu, Traian Băsescu a răspuns: "'Nu cred. (...) Îl ştiu pe Tăriceanu, Tăriceanu e un om cu bani. El n-a avut nevoie să ia o mită de un milion, de asta n-am crezut-o de la bun început. Deci indiferent care e părerea mea despre el, din acest punct de vedere, la cât îl cunosc, nu cred că Tăriceanu este omul care să condiţioneze o numire pe bani".



Traian Băsescu a mai spus că ţinta în acest caz este "primitorul banilor".



"Cred că în acest caz, ţinta este primitorul banilor, pentru că a fost la schimb, şi Bogdan Olteanu a şi făcut greşeala să anunţe el, în calitate de preşedinte al Camerei Deputaţilor, (...) cine va fi noul guvernator al Deltei Dunării. N-a anunţat-o Executivul, n-a anunţat-o Tăriceanu, deci ceva e în neregulă. (...) Ce treabă avea preşedintele Camerei Deputaţilor să anunţe cu două zile înainte de numire că Liviu Mihaiu va deveni guvernatorul Deltei?", a spus Băsescu.



Fostul şef al statului a mai afirmat că are convingerea că în acest caz Direcţia Naţională Anticorupţie n-a mai avut nevoie de suport popular, pentru că este "cu temele foarte bine făcute".



"După liniştea cu care DNA a dat drumul la acest caz şi la măsurile împotriva domnului Olteanu, părerea mea este că DNA n-a avut nevoie de suport public şi de spectacol, pentru că e sigur pe el. Nu am dubii aici (...) Una este când un om dă bani la partid şi spune: 'Vreau să dau bani la partid, dar nu vreau să mă scrieţi acolo, că nu vreau să apar în Monitorul Oficial'. Că îi ia partidul sau nu-i ia, e o altă chestiune. Dar aici este vorba de numirea, de condiţionarea banilor de numirea unui om, deci este mită", a precizat Traian Băsescu.



Întrebat dacă a primit informări pe vremea când era preşedinte în sensul acesta, Traian Băsescu a răspuns: "Am avut cunoştinţă despre banii care se scoteau din Bulgaria, că erau operaţiuni care s-au raportat. Banii s-au scos din Bulgaria, în trei tranşe de câte 300.000 (...) Probabil instituţiile statului n-au acţionat pentru că n-au ştiut pentru ce au fost. Au reuşit să afle că s-au scos banii din Bulgaria, dar nu şi ce s-a făcut cu ei. (...) Aici se pare că s-a cumpărat numirea lui Liviu Mihaiu, (...) s-a cumpărat postul de guvernator al Deltei. (...) Probabil în urma unui denunţ acum procurorii au reuşit să lege lucrurile". AGERPRES/(AS - autor: Mădălina Cerban, editor: Karina Olteanu)